*“Tajna neizgovorene riječi”*

Nemoj pokušavati da saznaš zašto mi pogled luta bez cilja, daleko.

U svakoj sjeni, dok se šaroliko poigrava položajem Sunca,

S čežnjom iščekujem zvuk škriputanja i krckanja grančica puteljkom

Kojim smo često, zajedno prolazili.

Ja znam, ali ti baš i nisi toliko znao.

Šeprtljasti, oznojeni dlanovi duše, uvijek bi nekako mašili žicu

Koju sam bar tada trebala da pogodim, a izađoh smiješna....

Pitam se, zašto su se oblaci urotili protiv mene, pa su skrili oči u kojima sve piše?

Zašto je vjetar duvao svoje Orkanske visove po mojim dubinama?

Zašto mi je srce hrlilo za tobom vjerno, a um vukao na stranu razuma?

Naši sati, trajali su duže od najkraće vječnosti

Gledao si me, gledala sam te, učio si me – pomno sam te slušala.

Uzalud si pokušavao da usidriš moje ruke na stvaralački put,

Kako bih stvorila tvoju muziku.

Nisi htio, a možda i nisi mogao da vidiš toplinu koju su moje oči svirale za tebe...

Sanjao si snove dječaka, malog princa, željnog života, tvojeg sutra i novog dana.

Nisi znao, a možda i nisi mogao da prepoznaš žar kojim te je moja duša željela.

Ta djevojčica, koju nisi uspijevao da naučiš da svira,

Svirala je najljepšu pjesmu svojom dušom i dubinom žene.

Pored tebe, i vrijeme s tobom bio je smisao mog postojanja.

Ali kako si mogao da znaš, a toliko sam željela da ti kažem?

Nisi htio, ili možda nisi ni mogao da osjetiš tišinu tajne koju sam morala da šutim

Jer, ti si bio tamo, a ja sam oduvijek pripadala ovdje.

Vasiona se zarekla, spojit će nespojivo kako bi stvorila ljubav

Tu silu, koja me je otrgnula od debelih veza

Kojima sam razlikovala stvarno od nestvarnog,

Moguće od nemogućeg,

Poželjnog i zabranjenog.

Znala sam, doći će čas kada ću morati u borbu sa sobom,

Onu iskonsku, u kojoj svi prije ili kasnije budemo gubitnici.

A najveći gubitnik sam ja. Ne postoji način da ti opišem koliko puta je riječ

Zatitrala u grlu, pa se vratila, i ostala tu kao knedla...

Od lavine vlastitog srca nisam uspjela da proizvedem nijedan drugi zvuk,

Pa čak niti jednu jedinu riječ.

Željela sam, nemaš predstavu koliko....

Rekoše nekad, bajke su na nebu, a na Zemlji trebaju biti sretni

Ako sreću sretnu pa makar i na tren.

Želim da znaš, iako te više nikada neću sresti, niti ću ikada ovo što ti govorim izreći naglas.

U zrak ću pustiti još jedan dašak svog srca,

Nadajući se da će te pronaći negdje u svijetu i pomilovati ti obraz.

Otkinut ću još jednu laticu svoje duše, ne bih li te, možda

Negdje pronašla i sletjela na tvoj dlan.

Onaj isti dlan kojim si nekada stvarao najljepšu muziku,

Onu istu muziku kojom si stvorio ovu čaroliju,

Onu istu čaroliju koja je pronašla svoj put, nataložila se u mojoj duši.

Želim da znaš koliko mi je žao što ti nikada nisam rekla za nju,

A možda nisam htjela, ili nisam mogla da ju izustim.

Talasi vremena odvlače u beskraj i ovu nenapisanu priču.

Neke riječi, posebno one koje nikada nisu izrečene,

Ipak budu urezane duboko u pločnike ljudskih duša,

I ne biraju čijih, samo, tek onako, rađaju se i bivaju.

***Erna Elezović II-1***